Pretoria-egpaar gevindKarin en Nico Jordaan. Foto: Verskaf Nico (53) en Karin (51) Jordaan, ŉ egpaar van Pretoria wat Maandag op pad na Botswana spoorloos verdwyn het, is gevind. Esperanza Roeloffze, die Jordaan-egpaar se dogter, het Vrydagoggend aan Maroela Media bevestig dat haar oom die egpaar in Botswana opgespoor het. Roeloffze wou nie uitbrei oor hoe haar ouers gevind is of wat presies skeefgeloop het dat hulle vermis geraak het nie, maar sy het wel gesê hulle is ongedeerd. Sy het gesê sy is nog nie weer met haar ouers herenig nie, maar behoort hulle oor die naweek weer te sien. Maroela Media het vroeër berig Roeloffze en haar suster, Niki-lee, was rasend van bekommernis nadat Nico en Karin Maandagmiddag op pad na Botswana vermis geraak het. Roeloffze het vroeër gesê Nico werk in Botswana en Karin reis gereeld saam met hom soontoe. Hulle het Maandagmiddag weer vanaf Pretoria na Botswana gery, maar nadat Niki-lee omstreeks 12:50 met hulle gepraat het, kon niemand hulle weer in die hande kry nie. Roeloffze het gesê daar was geen teken van die egpaar by die grens nie en Suid-Afrikaanse beamptes op die grens het gesê hulle mag nie aan die familie inligting verskaf nie. ŉ Vermistepersoonsaak is by die Pretoria-Noord-polisiestasie aanhangig gemaak en ŉ volskaalse soektog na die egpaar is van stapel gestuur.